สรุปภาวะตลาดต่างประเทศ ประจำวันที่ 19 ธ.ค. 2562
สรุปภาวะตลาดต่างประเทศ ประจำวันที่ 19 ธ.ค. 2562
สรุปภาวะตลาดต่างประเทศ ประจำวันที่ 19 ธ.ค. 2562
20 ธ.ค. 2562

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮอีกครั้งเมื่อคืนนี้ (19 ธ.ค.) หลังจากนายสตีเวน มนูชิน รัฐมนตรีคลังสหรัฐยืนยันว่า สหรัฐและจีนจะลงนามข้อตกลงการค้าเฟสแรกในเดือนม.ค. นอกจากนี้ ตลาดยังได้แรงหนุนจากการที่นักลงทุนไม่รู้สึกกังวลต่อทิศทางการเมืองของสหรัฐแม้ว่าสภาผู้แทนราษฎรได้ลงมติถอดถอนประธานาธิบดีโดนัลด์ ทรัมป์ เนื่องจากเชื่อว่าทรัมป์จะรอดพ้นจากญัตติการถอดถอนในขั้นตอนของวุฒิสภาซึ่งพรรครีพับลิกันครองเสียงข้างมาก
ดัชนีเฉลี่ยอุตสาหกรรมดาวโจนส์ปิดที่ 28,376.96 จุด เพิ่มขึ้น 137.68 จุด หรือ +0.49% ขณะที่ดัชนี S&amp;P500 ปิดที่ 3,205.37 จุด เพิ่มขึ้น 14.23 จุด หรือ +0.45% ส่วนดัชนี Nasdaq ปิดที่ 8,887.22 จุด เพิ่มขึ้น 59.48 จุด หรือ +0.67%
 
ตลาดหุ้นยุโรปปิดบวกเมื่อคืนนี้ (19 ธ.ค.) เนื่องจากนักลงทุนปรับตัวรับการที่ธนาคารกลางสวีเดนลงมติปรับขึ้นอัตราดอกเบี้ยนโยบาย และธนาคารกลางอังกฤษลงมติคงอัตราดอกเบี้ยนโยบายตามที่นักวิเคราะห์คาดการณ์ไว้ ขณะที่ตลาดไม่ได้รับผลกระทบจากการที่สภาผู้แทนราษฎรสหรัฐลงมติถอดถอนประธานาธิบดีโดนัลด์ ทรัมป์ออกจากตำแหน่ง เนื่องจากนักลงทุนเชื่อว่า ปธน.ทรัมป์จะรอดพ้นจากการถูกถอดถอนในขั้นตอนของวุฒิสภา
ดัชนี Stoxx Europe 600 บวก 0.17% ปิดที่ 415.07 จุด
ดัชนี CAC-40 ตลาดหุ้นฝรั่งเศสปิดที่ 5,972.28 จุด เพิ่มขึ้น 12.68 จุด หรือ +0.21% และดัชนี FTSE 100 ตลาดหุ้นลอนดอนปิดที่ 7,573.82 จุด เพิ่มขึ้น 33.07 จุด หรือ +0.44% ขณะที่ดัชนี DAX ตลาดหุ้นเยอรมันปิดที่ 13,211.96 จุด ลดลง 10.20 จุด หรือ -0.08%
 
ตลาดหุ้นลอนดอนปิดบวกเมื่อคืนนี้ (19 ธ.ค.) โดยได้แรงหนุนจากการที่หุ้นกลุ่มส่งออกปรับตัวขึ้น และนักลงทุนปรับตัวรับการที่ธนาคารกลางอังกฤษลงมติคงอัตราดอกเบี้ยนโยบายตามที่นักวิเคราะห์คาดการณ์ไว้
ดัชนี FTSE 100 ตลาดหุ้นลอนดอนปิดที่ 7,573.82 จุด เพิ่มขึ้น 33.07 จุด หรือ +0.44%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดดีดตัวขึ้นแตะระดับสูงสุดในรอบ 3 เดือนเมื่อคืนนี้ (19 ธ.ค.) ขานรับตัวเลขสต็อกน้ำมันดิบของสหรัฐที่ปรับตัวลดลงในสัปดาห์ที่แล้ว รวมทั้งข่าวความคืบหน้าในการลงนามข้อตกลงการค้าเฟสแรกระหว่างสหรัฐและจีน
สัญญาน้ำมันดิบ WTI ส่งมอบเดือนม.ค. เพิ่มขึ้น 29 เซนต์ หรือ 0.5% ปิดที่ 61.22 ดอลลาร์/บาร์เรล ซึ่งเป็นระดับปิดสูงสุดนับตั้งแต่ช่วงกลางเดือนก.ย.
สัญญาน้ำมันดิบเบรนท์ส่งมอบเดือนก.พ. เพิ่มขึ้น 37 เซนต์ หรือ 0.6% ปิดที่ 66.54 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (19 ธ.ค.) โดยนักลงทุนกลับเข้าซื้อสินทรัพย์ปลอดภัยอีกครั้ง ท่ามกลางความไม่แน่นอนทางการเมืองในสหรัฐ หลังจากสภาผู้แทนราษฎรสหรัฐมีมติถอดถอนประธานาธิบดีโดนัลด์ ทรัมป์ นอกจากนี้ การอ่อนค่าของสกุลเงินดอลลาร์ยังเป็นปัจจัยหนุนตลาดทองคำ
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 5.7 ดอลลาร์ หรือ 0.39% ปิดที่ 1,484.40 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 3 ธ.ค.
สัญญาโลหะเงินส่งมอบเดือนมี.ค. เพิ่มขึ้น 10.5 เซนต์ หรือ 0.62% ปิดที่ 17.154 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 20 เซนต์ หรือ 0.02% ปิดที่ 935.50 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 4.80 ดอลลาร์ หรือ 0.3% ปิดที่ 1,901 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (19 ธ.ค.) หลังจากสหรัฐเปิดเผยข้อมูลเศรษฐกิจที่ซบเซา ซึ่งรวมถึงยอดขายบ้านมือสองที่ลดลงในเดือนพ.ย. ขณะที่เงินปอนด์อ่อนค่าลงหลังจากธนาคารกลางอังกฤษปรับลดตัวเลขคาดการณ์เศรษฐกิจของอังกฤษในไตรมาส 4
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 109.28 เยน จากระดับ 109.58 เยน และอ่อนค่าเมื่อเทียบกับฟรังก์สวิส ที่ระดับ 0.9776 ฟรังก์ จากระดับ 0.9802 ฟรังก์ แต่หากเทียบกับดอลลาร์แคนาดา ดอลลาร์สหรัฐแข็งค่าขึ้นแตะที่ระดับ 1.3118 ดอลลาร์แคนาดา จากระดับ 1.3110 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1124 ดอลลาร์ จากระดับ 1.1115 ดอลลาร์ ขณะที่เงินปอนด์อ่อนค่าลงสู่ระดับ 1.3014 ดอลลาร์ จากระดับ 1.3083 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.6885 ดอลลาร์ จากระดับ 0.6850 ดอลลาร์สหรัฐ